***Eucinetus*** er en slekt av biller. Ingen arter er foreløpig funnet i Norge men én art finnes i våre naboland. De er små biller som ligner hårbiller. Brystskjoldet (pronotum) er uvanlig kort, hodet er lite og nedbøyd, og bakhoftene har plateaktige utvekster som dekker mye av de fremste bukleddene. Billene er soppetere.

Utseende
--------

Små (0,8 – 4 mm) biller, mer eller mindre ovale sett ovenfra. Kroppsformen er gjern temmelig flat, men kan også være hvelvet. Disse billene kan ikke rulle seg sammen til en ball, i motsetning til de beslektede dvergbillene. Oversiden er dekket med fine hår eller skjell, uten groper eller opphøyde lister. **Hodet** er lite og nedbøyd, som oftest ikke synlig ovenfra. Fasettøynene er temmelig små eller de kan mangle helt. Antennene er middels lange, trådformede eller svakt kølleformede, og består av 11 ledd. Hos noen arter er munndelene trukket ut til en kort, tynn snabel. **Brystskjoldet** (pronotum) er svært kort, mye bredere enn langt, høyst 1/3 så langt som dekkvingene. **Dekkvingene** dekker hele bakkroppen, er avlange og gjerne avflatet over ryggen. Hos noen arter har de tydelige lengdestriper, hos andre ikke. **Beina** er temmelig lange, bakhoftene har plateformede utvekster som dekker mye av de fremste bukleddene, og som bakbeina kan skjules under. Leggene er noe avflatet, med en tornekrans ytterst. Føttene er sylindriske og fem-leddete.

Levevis
-------

Både larvene og de voksne billene lever av sopp. Noen spiser sporer av slimsopper, andre lever av hyfer av stilksporesopper (gruppen som de hattsoppene hører til). Noen akn finnes på råtnende plantemateriale. De voksne billene kan hoppe.

Utbredelse
----------

Slekten har en kosmopolittisk utbredelse.

Systematisk inndeling
---------------------

**Treliste**
* Ordenen biller, Coleoptera
	+ Underordenen Polyphaga
		- Overfamilien hår- og dvergbiller, Eucinetoidea (ev. Scirtoidea)
			* Familien **Eucinetidae**
				+ Slekten ***Eucinetus*** Germar, 1818
					- *Eucinetus bicolorellus* Lawrence, 2019
					- *Eucinetus brindabellae* Lawrence, 2019
					- *Eucinetus dorrigo* Lawrence, 2019
					- *Eucinetus haemorrhoidalis* (Germar, 1818)– funnet i Danmark, Sverige og Finland, foreløpig ikke i Norge
					- *Eucinetus limitaris* Lawrence, 2019
					- *Eucinetus lorien* Lawrence, 2019
					- *Eucinetus minutus* Lawrence, 2019
					- *Eucinetus morio* LeConte, 1853
					- *Eucinetus nebulosus* Lawrence, 2019
					- *Eucinetus protibialis* Lawrence, 2019
					- *Eucinetus similis* Lawrence, 2019
					- *Eucinetus strigosus* LeConte, 1875
					- *Eucinetus tasmaniae* Lawrence, 2019
					- *Eucinetus tropicus* Lawrence, 2019

Eksterne lenker
---------------

* (en) *Eucinetus* i Encyclopedia of Life Rediger på Wikidata

* (en) *Eucinetus* i Global Biodiversity Information Facility Rediger på Wikidata

* (no) *Eucinetus* hos Artsdatabanken Rediger på Wikidata

* (sv) *Eucinetus* hos Dyntaxa Rediger på Wikidata

* (en) *Eucinetus* hos ITIS Rediger på Wikidata

* (en) *Eucinetus* hos NCBI Rediger på Wikidata

* (en) *Kategori:Eucinetus* – bilder, video eller lyd på Wikimedia Commons Rediger på Wikidata

* *Eucinetus* – detaljert informasjon på Wikispecies Rediger på Wikidata
* Eucinetidae på Delta interactive key, tegning av *Eucinetus haemorrhoidalis*: